'ธกส.'ชวน อบรมทายาท เกษตรรุ่น3
ธ.ก.ส.เดินหน้าจัดทำโครงการทายาทเกษตรกรมืออาชีพรุ่นที่ 3 หวังพัฒนาทักษะด้านการเกษตร ต่อยอดเป็นสมาร์ทฟาร์มเมอร์
17 มิ.ย. 2559

ธ.ก.ส.เดินหน้าจัดทำโครงการทายาทเกษตรกรมืออาชีพรุ่นที่ 3 หวังพัฒนาทักษะด้านการเกษตร ต่อยอดเป็นสมาร์ทฟาร์มเมอร์
นายชวลินทร์ สายหล้า ผู้ช่วยผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ธนาคารได้ร่วมกับมูลนิธิอาจารย์จำเนียร สาระนาค (มจส.) จัดทำโครงการทายาทเกษตรกรมืออาชีพรุ่นที่ 3 เพื่อส่งเสริมและสนับสนุนให้มีคนรุ่นใหม่มารับช่วงงานด้านเกษตรแทนเกษตรกรรุ่นเก่าที่มีอายุมากขึ้น เป็นการพัฒนาทายาทเกษตรกรสร้างคนรุ่นใหม่ที่มีคุณภาพในแวดวงงานเกษตรอย่างต่อเนื่อง เปิดโอกาสทางการศึกษาให้เรียนฟรีตลอดระยะเวลาการอบรม9 เดือน
ทั้งนี้ โครงการทายาทเกษตรกรมืออาชีพ รุ่นที่ 3 นี้ เปิดรับจำนวน 200 คน ขณะนี้มีผู้สมัครแล้วจำนวน 107 คน โดยจะเปิดรับสมัครถึงวันที่ 15 ก.ค. 2559 และจะมีการประกาศผลการคัดเลือกในวันที่ 20-22 ก.ค.นี้ ผู้สมัครต้องมีคุณสมบัติ คือ ต้องมีที่ดินในการทำการเกษตร อายุตั้งแต่ 20-35 ปี มีความตั้งใจสืบทอดการเกษตร และมีเวลาเข้าร่วมโครงการอย่างสม่ำเสมอ โดยจะมีการอบรมเป็นช่วงๆ แนวทางหลักสำหรับโครงการทายาทเกษตรกรมืออาชีพรุ่นที่ 3 จะเน้นการสร้างให้ผู้เข้าร่วมโครงการเป็นสมาร์ทฟาร์มเมอร์ เป็นเกษตรอุตสาหกรรม และเป็นผู้ประกอบการทางการเกษตรอย่างมีประสิทธิภาพ